DOI: 10.14457/tu.the.2016.104
title: ข้อมูลผู้บริโภคเชิงลึก (consumer insight) ของการโหยหาอดีตในการเดินทางโดยรถไฟของนักท่องเที่ยวชาวไทย

description: ปัจจุบันนักท่องเที่ยวทั้งชาวไทยและต่างประเทศต่างสนใจเดินทางท่องเที่ยวโดยรถไฟมากยิ่งขึ้น นอกจากเหตุผลทางด้านราคาแล้ว ยังได้สัมผัสถึงวิถีชีวิตแบบดั้งเดิม ธรรมชาติ ความเรียบง่าย และความเป็นอยู่แบบไทย ในช่วงหลายปีที่ผ่านมาเทคโนโลยีดิจิทัลได้เข้ามาเป็นส่วนหนึ่งในชีวิตประจำวัน ส่งผลให้การดำเนินชีวิตเปลี่ยนแปลงไปเป็นอย่างมากและรวดเร็วจนมีความรู้สึกขาดความเรียบง่ายในการดำเนินชีวิต ผู้คนต่างโหยหาวิถีชีวิตและวัฒนธรรม ดังนั้น การเดินทางท่องเที่ยวไปยังสถานที่ต่างๆ จึงสามารถชดเชยสิ่งที่โหยหาหรือถวิลหาในรูปแบบต่างๆ ได้ โดยเฉพาะอย่างยิ่งการเดินทางโดยรถไฟ ซึ่งเอื้อให้นักท่องเที่ยวสัมผัสความเรียบง่ายในการเดินทาง วิถีชีวิตของคนไทย ธรรมชาติ และสถานที่เก่าแก่ต่าง ๆจากการศึกษาแนวคิด ทฤษฎีและงานวิจัยที่เกี่ยวข้อง รวมทั้งการเก็บข้อมูลด้วยการสัมภาษณ์เชิงลึก (In-depth Interview) และเทคนิคการสร้างภาพ (Projective Techniques) จากนักท่องเที่ยวชาวไทยที่มีอายุ 19 ปีขึ้นไป ที่เคยเดินทางท่องเที่ยวโดยรถไฟและมีความรู้สึกโหยหาอดีตในการเดินทางโดยรถไฟ ทำให้ผู้วิจัยได้เข้าใจข้อมูลผู้บริโภคเชิงลึก (Consumer Insight) ของการโหยหาอดีตในการเดินทางโดยรถไฟของนักท่องเที่ยวชาวไทย อาทิ ทัศนคติต่อการเดินทางโดยรถไฟ คุณค่าในการเดินทางโดยรถไฟ สิ่งกระตุ้นที่ทำให้เกิดการโหยหาอดีตในการเดินทางโดยรถไฟ และสิ่งที่นักท่องเที่ยวชาวไทยโหยหาอดีตในการเดินทางโดยรถไฟ ซึ่งช่วยให้หน่วยงานภาครัฐสามารถนำผลการวิจัยไปใช้เป็นแนวทางในการวางแผนการตลาด การปรับปรุงการให้บริการและการพัฒนาการท่องเที่ยวไทย ส่งผลให้สามารถตอบสนองและสร้างความพอใจให้เกิดขึ้นใจผู้ใช้บริการได้อย่างสูงสุดผลการศึกษาพบว่า กลุ่มตัวอย่างมีทัศนคติในด้านบวกต่อการเดินทางโดยรถไฟ เพราะตั๋วโดยสารรถไฟมีราคาไม่แพง ทุกคนมีกำลังพอที่จะชำระได้ และสามารถเดินทางไปยังสถานที่ต่าง ๆ ด้วยความปลอดภัยและประหยัดงบประมาณในการใช้จ่าย นอกจากนี้ การได้ชมวิวทิวทัศน์และวิถีชีวิตของผู้คน รวมทั้งการได้แลกเปลี่ยนความคิดเห็นและมุมมองชีวิตกับผู้ร่วมเดินทาง เป็นอีกทัศนะในแง่ดีของกลุ่มตัวอย่าง อย่างไรก็ตาม สภาพรถไฟที่ค่อนข้างเก่า ความไม่สะดวกสบายในการเดินทาง ความไม่สะอาดของห้องน้ำบนขบวนรถไฟ และการไม่ตรงต่อเวลาของขบวนรถ เป็นสาเหตุที่ทำให้กลุ่มตัวอย่างมีทัศนคติในด้านลบต่อการเดินทางโดยรถไฟสำหรับคุณค่าในการเดินทางโดยรถไฟ กลุ่มตัวอย่างมีความเห็นว่าการเดินทางท่องเที่ยวโดยรถไฟให้คุณค่าแก่พวกเขาในเชิงการผ่อนคลายอารมณ์ เนื่องจากได้ชื่นชมความงามของธรรมชาติ ได้ใช้ชีวิตแบบไม่เร่งรีบ ได้ใช้เวลากับตนเองในการพิจารณาสิ่งต่าง ๆ ได้เห็นสิ่งที่ไม่เคยเห็น และได้เห็นวิถีชีวิตของผู้คนที่อาศัยอยู่ริมทางรถไฟ อีกทั้งยังให้ความปลอดภัยและความประหยัดในการเดินทางสิ่งกระตุ้นที่ทำให้กลุ่มตัวอย่างเกิดการโหยหาอดีตในการเดินทางโดยรถไฟ ได้แก่ ประสบการณ์ตรงของกลุ่มตัวอย่างที่เคยเดินทางท่องเที่ยวโดยรถไฟกับครอบครัวและเพื่อน ๆ รูปภาพที่กลุ่มตัวอย่างถ่ายเก็บไว้เป็นที่ระลึกในความทรงจำ ช่วงเวลาพิเศษต่าง ๆ ที่กลุ่มตัวอย่างจดจำได้ไม่มีวันลืมจากการได้เดินทางท่องเที่ยวโดยรถไฟ ธรรมชาติและวิถีชีวิตของผู้คนริมทางรถไฟ รวมทั้งการได้หลีกหนีจากความวุ่นวายและใช้ชีวิตที่เร่งรีบกันในสังคมปัจจุบันท้ายนี้ สำหรับสิ่งที่กลุ่มตัวอย่างโหยหาอดีตในการเดินทางโดยรถไฟ คือ การชมวิวทิวทัศน์ ท้องฟ้ายามพระอาทิตย์ขึ้น-พระอาทิตย์ตก ธรรมชาติริมทางรถไฟ เสียงหวูดรถไฟ เสียงรถไฟแล่น การค้าขายบริเวณสถานีรถไฟ บรรยากาศในอดีต ความปรารถนาที่จะกลับไปเดินทางท่องเที่ยวโดยรถไฟกับครอบครัวและเพื่อน ๆ และต้องการที่จะเดินทางกลับไปยังสถานที่ที่ได้ไปท่องเที่ยวมา รวมทั้งมิตรภาพดี ๆ ที่เกิดขึ้นระหว่างการเดินทาง